Aini departemang

Aini departemang on 2. järgu haldusüksus (departemang) Ida-Prantsusmaal Auvergne-Rhône-Alpesi piirkonnas Aini jõe ääres.

Aini departemang piirneb idas Šveitsiga. Halduskeskus on Bourg-en-Bresse. Departemangu pindala on 5762 km² ja seal elab 574 400 inimest. Departemang jaguneb 43 kantoniks ja 419 vallaks.

2015. aastani kuulus departemang Rhône-Alpesi piirkonda.

Ajalugu
Esimesed inimesed jõudsid tänapäeava Aini umbes 15 000 eKr. Simandre-sur-Surani manhir dateeritakse sellesse aega.

Aastal 58 eKr alustas Julius Caesar Gallia sõdu sõjategevusega helveetslaste vastu tänapäeva Aini departemangu maa-alal.

Merovingide ajal kuulus Ain Burgundia kuningriiki. 6. sajandil loodi Belley diötsees (tänapäeval asub Belley vald Aini departemangus) ja sel ajal rajati piirkonda hulk olulisi benediktiinide kloostreid.

843 määrati Ain Verduni lepinguga Lothar I-le. Järgnevatel sajanditel ehitati piirkonda arvukalt losse.

15. sajandil ühendati peaaegu kogu piirkond Savoia võimu alla. Sel ajal ehitati palju uusi kloostreid ja kirikuid, enamjaolt gooti stiilis.

1536 vallutas selle piirkonna Francois I. 1559. aasta lepinguga läks see Savoiale tagasi, kes kohe hakkas seda maa-ala kindlustama, kuid varsti pärast seda vallutas Henri IV piirkonna uuesti. 17. jaanuaril 1601 sõlmitud Lyoni leping andis selle piirkonna Burgundiale.

1790 loodi Lémani ja Aini departemang. Aini departemang jagunes 9 piirkonnaks, 49 kantoniks ja 501 vallaks. Juba 1802 piirkonnad keelustati. 1815 toimunud Viini kongressi otsuse põhjal Lémani departemang likvideeriti ja ühendati osaliselt Aini departemanguga.

Prantsuse revolutsiooni ja hiljem Napoleoni võimu ajal hävitati suur hulk kirikuid ja teisi ajalooliselt väärtuslikke ehitisi. Ent 1823 taastati Belley diötsees. Teise keisririigi ajal hakati neid taastama ja departemangu jõudis raudtee.

Maailmasõdade ajal kannatas departemang suhteliselt vähe, sest kõik rinded jäid siit kaugele.

Turism 
Turism toob Aini departemangus aastas sisse 300 miljonit eurot. Turism pakub otseselt 10 000 ja kaudselt veel 10 000 töökohta. 2006. aasta seisuga oli 2,9% töökohtadest departemangus turismisektoris.

Sel aastal külastasid turistid piirkonna vaatamisväärsusi (muuseumid, lossid, kultuspaigad, aiad ja koopad) 700 tuhandel korral. Talviti külastab piirkonda keskmiselt 465 tuhat turisti, peamiselt talisportlased, kuid 2006/2007. aasta lumevaesel talvel oli turiste kõigest 238 tuhat, neist 181 tuhat mäesuusatajad ja 57 tuhat murdmaasuusatajad. Suvel tulevad departemangu jalgrattasportlased.

Külastajate vastuvõtmiseks on 1100 majutuspaika (hotellid, telkimisplatsid, külalistemajad jne) kokku 40 850 kohaga. 2006. aastal veetsid turistid nendes kokku 2,2 miljonit ööd. Senine rekord pärineb 2002. aastast (2,7 miljonit ööd). See teeb majutuspaikade keskmiseks täituvuseks 14,7%.

Poliitika 
Prantsusmaa 2008. aasta kohalikel valimistel saavutasid vasakpoolsed absoluutse enamuse. 43-kohalises departemangunõukogus kogus erakondadest kõige enam kohti presidendierakond Rahvaliikumise Liit (14), aga kokkuvõttes saavutasid vasakjõud 23 kohta paremjõudude 20 vastu. Nõukogu juhiks valiti sotsialist Rachel Mazuir, sealjuures Prantsusmaa Sotsialistlik Partei sai nõukogus üksnes 5 kohta.

Departemangul on 4 esindajat Prantsusmaa Rahvusassamblees. Need valiti 2007. aastal ja kõik nad kuuluvad Rahvaliikumise Liitu.

Departemang jaguneb halduslikult:

Vaata ka 
 Aini departemangu haldusüksuste loetelu

Viited 

Prantsusmaa departemangud